รู้ยัง! TFEX พร้อมเทรดยางพาราล่วงหน้า “RSS3 Futures” 15 ก.พ.นี้
รู้ยัง! TFEX พร้อมเทรดยางพาราล่วงหน้า "RSS3 Futures" 15 ก.พ.นี้

26 ม.ค. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย และรองประธานกรรมการ บริษัท ตลาดสัญญาซื้อขายล่วงหน้า (ประเทศไทย) จำกัด (มหาชน) หรือ TFEX เปิดเผยถึงความคืบหน้าการรวมศูนย์การซื้อขายสินค้าเกษตรล่วงหน้า TFEX-AFET ว่า ปัจจุบัน TFEX มีความพร้อมในการรองรับการซื้อขายสินค้าเกษตรล่วงหน้าแล้ว  ซึ่งสัญญาซื้อขายล่วงหน้ายางแผ่นรมควันชั้น 3 หรือ RSS3 Futures จะเป็นสินค้าเกษตรแรกที่เข้ามาซื้อขายใน TFEX ในวันที่ 15 กุมภาพันธ์ 2559
“การรวมศูนย์การซื้อขายสินค้าเกษตรล่วงหน้า TFEX-AFET จะช่วยให้ผู้ลงทุนสามารถซื้อขายอนุพันธ์ทุกประเภทด้วยบัญชีเดียว รวมทั้งบริหารเงินประกันได้มีประสิทธิภาพมากขึ้น โดย TFEX ได้เตรียมการทั้งในส่วนของกฎเกณฑ์และระบบงานเสร็จสิ้นแล้ว รวมทั้งยังมีการอบรมให้ความรู้แก่บุคลากรของสมาชิก TFEX และ AFET และยังมีการให้ข้อมูลแก่ผู้ลงทุนและผู้ประกอบการทั้งในและต่างประเทศอย่างต่อเนื่องตั้งแต่ไตรมาส 3 ปี 2558 เพื่อเตรียมความพร้อมให้ผู้ลงทุนเปลี่ยนผ่านมาซื้อขายสินค้าเกษตรล่วงหน้าใน TFEX ได้อย่างราบรื่นและรวดเร็วที่สุด” นางเกศรากล่าว
นอกจากนี้ TFEX เตรียมรับโบรกเกอร์ใหม่ 2 รายจาก AFET เข้าเป็นสมาชิก ได้แก่ บริษัท ดีเอส ฟิวเจอร์ส จำกัด และบริษัท อินฟินิตี้ เวลท์ ฟิวเจอร์ส จำกัด โดยในช่วงการเปลี่ยนผ่านนั้น RSS3 Futures จะมีการซื้อขายในทั้ง 2 ตลาดระยะหนึ่งจนกว่าจะไม่มีสถานะคงค้างอยู่ใน AFET ซึ่ง TFEX และ AFET ได้ร่วมดำเนินการเพื่ออำนวยความสะดวกให้ผู้ลงทุนสามารถเปลี่ยนผ่านการซื้อขายสินค้าเกษตรล่วงหน้ามายัง TFEX ได้อย่างรวดเร็ว
ในส่วนของบุคลากรของ AFET นั้น TFEX จะรับพนักงานจาก AFET ทุกรายที่ประสงค์จะย้ายเข้ามาเป็นพนักงานของ TFEX โดยการรวมศูนย์การซื้อขายสินค้าเกษตรล่วงหน้าครั้งนี้ ถือเป็นความสำเร็จตามแผนงานที่มุ่งจะยกระดับการซื้อขายสินค้าเกษตรล่วงหน้าให้เกิดประโยชน์สูงสุดต่อภาคการเกษตรและเศรษฐกิจของไทย
สำหรับ RSS3 Futures ที่จะซื้อขายใน TFEX นั้น ลักษณะของสัญญาส่วนใหญ่ยังคงเหมือนเดิม แต่ TFEX ได้ปรับปรุงให้สามารถตอบสนองความต้องการของผู้ลงทุนมากขึ้น ได้แก่ การขยายช่วงเวลาซื้อขายเพื่อให้สอดคล้องกับตลาดอนุพันธ์ต่างประเทศ การขยายจำนวนฐานะการถือครองหรือ position limit การกำหนดราคาเปลี่ยนแปลงสูงสุดประจำวันพร้อมกับกำหนด circuit breaker และในอนาคตมีแผนปรับปรุงกระบวนการส่งมอบสินค้าให้ตอบสนองความต้องการของผู้ลงทุนและผู้ประกอบการให้สามารถใช้ประโยชน์จาก RSS3 Futures ใน TFEX ได้อย่างเหมาะสม